นายกรัฐมนตรี ดีใจที่ได้เห็นรอยยิ้มชาวบึงกาฬ พร้อมขอความร่วมมือทุกฝ่ายร่วมขับเคลื่อนประเทศช่วงเปลี่ยนผ่าน
พลเอก ประยุทธ์ จันทร์โอชา นายกรัฐมนตรี กล่าวกับประชาชนระหว่างการลงพื้นที่ สวนสาธารณะหนองบึงกาฬและบึงสวรรค์ อำเภอเมืองจังหวัดบึงกาฬ ว่า รู้สึกดีใจที่เห็นรอยยิ้มของชาวบึงกาฬที่เป็นที่ 77 ของประเทศ พร้อมกันนี้มารับฟังปัญหาของทุกฝ่ายโดยยินดีที่จะรับข้อเสนอทุกฝ่าย แต่ขอให้เป็นการนำเสนอข้อมูลอย่างถูกต้องตามช่องทางที่เหมาะสม ซึ่งในขณะนี้อยู่ในช่วงการเปลี่ยนผ่านทุกฝ่ายจึงต้องช่วยกันเดินหน้าประเทศ 
อย่างไรก็ตาม สิ่งที่รัฐบาลเป็นห่วงในวันนี้ คือภาคการเกษตร ที่จะต้องกำหนดปริมาณ การผลิต คุณภาพ สินค้าและการตลาด ต้องให้ภาคการเกษตร ภาคอุตสาหกรรม การท่องเที่ยวเติบโต มีความเข้มแข็งไปด้วยกัน พร้อมขอให้ทุกคนต้องร่วมกันเป็นจิตอาสา ทำความดี ช่วยเหลือประเทศ ทุกคนต้องมีจิตอาสา คือการทำความดีด้วยหัวใจ อันยิ่งใหญ่ของคนไทยทุกคน เพราะไม่ว่าจะเป็นใครทุกคนคือคนไทย

นายกรัฐมนตรี ย้ำว่าแนวทางการพัฒนาภาคตะวันออกเฉียงเหนือตอนบน มีแผนบริการบริหารจัดการน้ำมากกว่า 2 พันโครงการ งบประมาณกว่า 19,000 ล้านบาท ทำให้มีพื้นที่ทางการเกษตรที่จะได้รับการประโยชน์ มากกว่า 470,000 ไร่ และกว่า 130,000 ครัวเรือนได้รับประโยชน์ 
จากนั้น นายกรัฐมนตรี เยี่ยมชมผลงานการดำเนินงานตามนโยบายรัฐบาลของจังหวัดบึงกาฬ ทั้งโครงการถนนยางพาราและผลิตภัณฑ์แปรรูปจากยางพารา เกษตรแปลงใหญ่ การข้าวครบวงจร ผลิตภัณฑ์ OTOP การท่องเที่ยวเชิงอนุรักษ์หนองเลิงและโครงการคืนถังขยะ ก่อนเดินทางไปยังจังหวัดหนองคาย